আদালত প্রতিবেদক  বিরোধীদলীয় চিফ হুইপ জয়নুল আবদিন ফারুককে মারধরের ঘটনায় ঢাকা মুখ্য মহানগর আদালতে মামলা করেছেন লক্ষ্মীপুরের সাংসদ এবিএম আশরাফউদ্দিন নিজান।  আদালত ঘটনার তদন্ত করে আইনগত ব্যবস্থা নিতে ঢাকা মহানগর পুলিশ কমিশনারকে নির্দেশ দিয়েছেন। সেই সঙ্গে অভিযোগের মূল কপিসহ আদেশের কপি পুলিশ কমিশনার (ডিএমপি) বরাবর প্রেরণেরও আদেশ দেওয়া হয়। আদালত আগামী ১০ আগস্ট পরবর্তী শুনানির দিন ধার্য করেন। মামলায় ঢাকা মহানগর  পুলিশের অতিরিক্ত উপ-কমিশনার হারুন অর রশীদ ও সহকারী কমিশনার বিপ্লব সরকারসহ ৩০ পুলিশ সদস্যকে আসামি করা হয়েছে। থানায় মামলা না নেওয়ায় আদালতে মামলা করল বিএনপি। তবে সরকারি কাজে বাধা দেওয়ার অভিযোগে বুধবার শেরেবাংলা নগর থানার উপ-পরিদর্শক নাজমুল করিম বাদী হয়ে ফারুকের বিরুদ্ধে একটি মামলা করেন।  ঢাকার মহানগর হাকিম এমএকে আজাদের আদালতে গতকাল দুপুর সাড়ে ১২টা থেকে পৌনে ১টা পর্যন্ত এ অভিযোগের ওপর শুনানি হয়। আদালত বাদীর জবানবন্দি গ্রহণ করেন। বিকেলে আদালত আদেশে ঢাকার পুলিশ কমিশনারকে তদন্ত করে প্রতিবেদন দাখিলের আদেশ দেন।  হরতালের দিন বিরোধীদলীয় চিফ হুইপকে লাঠিপেটার সময় সাংসদ নিজান সেখানে উপস্থিত ছিলেন। মামলার অভিযোগে  বলা হয়, ৪৮ ঘণ্টার হরতালের প্রথম দিন ৬ জুলাই সকাল সাড়ে ৭টার দিকে সংসদ ভবনের সামনে মানিক মিয়া এভিনিউয়ে বিরোধীদলীয় ২২ সাংসদ পদযাত্রা করেন। এ সময় ঢাকা মহানগর পুলিশের অতিরিক্ত পুলিশ কমিশনার হারুন অর রশীদ ও সহকারী কমিশনার বিপ্লব সরকারের নেতৃত্বে পরিকল্পিত ও উদ্দেশ্যপ্রণোদিতভাবে তাদের ঘিরে রাখা হয়। সরকারের পূর্বপরিকল্পনা অনুযায়ী তারা বিনা উস্কানিতে ফারুককে মারধর করে হত্যার চেষ্টা চালায়। অভিযোগে আরও বলা হয়, হারুন  অর রশীদ লাঠি দিয়ে জয়নুল আবদিনকে হত্যার উদ্দেশ্যে মাথার বাঁ পাশে গুরুতর আঘাত করে। এতে তার মাথা ফেটে যায়। আহত ফারুক রক্তাক্ত হয়ে রাস্তায় পড়ে যান। পরে তাকে বুট দিয়ে লাথি মারতে থাকে আসামিরা। নির্যাতন সহ্য করতে না পেরে একপর্যায়ে তিনি দৌড়ে প্রাণ বাঁচাতে সংসদ ভবনের উল্টো পাশে অবস্থিত সাংসদদের বাসভবন ন্যাম ভবনে আশ্রয় নিতে গেলে আবার তাকে টেনেহিঁচড়ে তারা রাস্তায় নিয়ে আসে। হত্যার উদ্দেশ্যে বুকে বন্দুক ধরে গুলি করার হুমকি দেয়। চ্যাংদোলা করে তাকে পুলিশের গাড়িতে ছুড়ে ফেলা হয়। আঘাতে জয়নুলের বাঁ পা ভেঙে যায়। পরে চলন্ত  গাড়ি থেকে তাকে রাজপথে ফেলে দেওয়া হয়। মুমূর্ষু জয়নুলকে ন্যাম ভবনে প্রাথমিক চিকিৎসা দেওয়া হয়। পরে গুরুতর আহত অবস্থায় তাকে ইউনাইটেড হাসপাতালে ভর্তি করা হয়। নিষ্ঠুর এ ঘটনা বিভিন্ন ইলেকট্রনিক মিডিয়া, অনলাইন পত্রিকার মাধ্যমে দেশ-বিদেশের কোটি কোটি মানুষ প্রত্যক্ষ করেন।  মামলায় সাংসদ হারুনুর রশীদ, নাজিমউদ্দিন আলম, মেজবাহউদ্দিন ফরহাদ, একেএম হাফিজুর রহমান, সৈয়দা আসিফা আশরাফি পাপিয়াসহ ১৩ জনকে সাক্ষী করা হয়। আদালতে বাদীর পক্ষে মামলা পরিচালনা করেন অ্যাডভোকেট সানাউল্লাহ মিয়া, মাসুদ আহমেদ তালুকদার, তাহেরুল ইসলাম  তৌহিদ প্রমুখ।  বাদীর আইনজীবী অ্যাডভোকেট সানাউল্লাহ মিয়া সাংবাদিকদের বলেন, বিরোধীদলীয় চিফ হুইপ জয়নুল আবদিন ফারুকের ওপর নির্যাতনের ঘটনায় আদালতে মামলা করা হয়েছে। আদালত আবেদন গ্রহণ করে ডিএমপি কমিশনারকে আইনগত ব্যবস্থা নিতে বলেছেন। এখন আমরা অপেক্ষা করব ডিএমপি কমিশনার তদন্ত করে কী ব্যবস্থা গ্রহণ করেন।  ফারুকের পাশে ব্রিটিশ হাইকমিশনার : গতকাল বিরোধীদলীয় হুইপ জয়নুল আবদিন ফারুককে হাসপাতালে দেখতে যান যুক্তরাজ্যের হাইকমিশনার স্টিফেন ইভান্স। এছাড়া যুক্তরাষ্ট্র দূতাবাসের উপ-প্রধান জন ড্যানিলোভিজও বিএনপি নেতাকে  দেখতে হাসপাতালে যান। দুই কূটনীতিক দুপুরে হাসপাতালে গিয়ে ফারুকের চিকিৎসার বিষয়ে খোঁজখবর নেন বলে সাংবাদিকদের জানান বিএনপি চেয়ারপারসনের উপদেষ্টা এজেডএম জাহিদ হোসেন। এ সময় ফারুকের স্ত্রী ও বড় মেয়ে হাসপাতালে ছিলেন। (The Daily Samakal)